paragraph_text: Leonid Isaakovič Mandeljštam (Mogilev, Bjelorusija, 4. svibnja 1879. – Moskva, 27. rujna 1944.), bjeloruski fizičar. Profesor fizike na Sveučilištu u Moskvi (od 1925.), član Ruske akademije znanosti (od 1929.). Njegovi radovi posvećeni su uglavnom problemima optike, radiofizike i teorije titranja. Zajedno s ruskim fizičarom Grigorijem Samuilovičem Landsbergom otkrio je 1928., neovisno o indijskom fizičaru Č. V. Ramanu, da se prilikom raspršivanja monokromatske svjetlosti u kristalima, osim frekvencije primarne svjetlosti, pojavljuju i niže i više frekvencije (Ramanov učinak). Jedan je od osnivača teorije nelinearnih titranja. Riješio je mnoge probleme iz radiofonije.<ref> Mandeljštam (Mandel’štam), Leonid Isaakovič, "Hrvatska enciklopedija", Leksikografski zavod Miroslav Krleža, www.enciklopedija.hr, 2019.